ข้อบัญญัติองค์การบริหารส่วนตำบลโพนทอง เรื่อง การลดหย่อนภาษีบำรุงท้องที่ พ.ศ. 2553

ข้อบัญญัติองค์การบริหารส่วนตำบลโพนทอง
ข้อบัญญัติองค์การบริหารส่วนตำบลโพนทอง
เรื่อง
การลดหย่อนภาษีบำรุงท้องที่
พ.ศ.
๒๕๕๓[๑]
 

โดยที่เป็นการสมควรแก้ไขเพิ่มเติมและปรับปรุงข้อบัญญัติองค์การบริหารส่วนตำบลโพนทอง
เรื่อง การลดหย่อนภาษีบำรุงท้องที่ พ.ศ. ๒๕๔๙ เพื่อให้สอดคล้อง
เหมาะสมกับสภาวการณ์ปัจจุบันเพื่อปฏิบัติการควบคุมการกำหนดลดหย่อนภาษีบำรุงท้องที่
ให้เป็นไปตามกฎกระทรวง ซึ่งออกตามความในพระราชบัญญัติภาษีบำรุงท้องที่ พ.ศ. ๒๕๐๘
และที่แก้ไขเพิ่มเติมจนถึง (ฉบับที่ ๓) พ.ศ. ๒๕๔๓

อาศัยอำนาจตามความมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
และที่แก้ไขเพิ่มเติมจนถึง (ฉบับที่ ๕) พ.ศ. ๒๕๕๒ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ.
๒๕๔๓ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย องค์การบริหารส่วนตำบลโพนทองโดยความเห็นชอบของสภาองค์การบริหารส่วนตำบลโพนทองและนายอำเภอเรณูนคร
จึงตราข้อบัญญัติ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลโพนทอง
เรื่อง การลดหย่อนภาษีบำรุงท้องที่ พ.ศ. ๒๕๕๓

ข้อ ๒ ข้อบัญญัตินี้
ให้ใช้บังคับในเขตองค์การบริหารส่วนตำบลโพนทอง นับแต่วันที่ได้ติดประกาศโดยเปิดเผย
ณ สำนักงานองค์การบริหารส่วนตำบลโพนทอง ตำบลโพนทอง อำเภอเรณูนคร จังหวัดนครพนม
แล้วเจ็ดวัน

ข้อ ๓ นับแต่วันที่ข้อบัญญัตินี้มีผลบังคับใช้
ให้ยกเลิกข้อบัญญัติองค์การบริหารส่วนตำบลโพนทอง เรื่อง
การลดหย่อนภาษีบำรุงท้องที่ พ.ศ. ๒๕๔๙ และให้ใช้ข้อบัญญัตินี้แทน

ข้อ ๔ บรรดาข้อบัญญัติองค์การบริหารส่วนตำบล
ข้อบังคับ กฎ ระเบียบหรือคำสั่งอื่นใดในส่วนที่ได้ตราไว้แล้วในข้อบัญญัตินี้
ซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๕ ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในจังหวัดนครพนม
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนในเขตองค์การบริหารส่วนตำบลโพนทอง
ให้ลดหย่อนไม่ต้องเสียภาษีบำรุงท้องที่ได้ไม่เกินสามไร่

ข้อ ๖ ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗ ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในข้อ ๕

ข้อ ๘ ให้นายกองค์การบริหารส่วนตำบลโพนทองเป็นผู้รักษาการตามข้อบัญญัตินี้
และให้มีอำนาจออกระเบียบ ประกาศ
หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๒๘ มกราคม พ.ศ. ๒๕๕๓
เศรษฐสรร
เตโช
นายกองค์การบริหารส่วนตำบลโพนทอง
















ปริยานุช/ผู้จัดทำ
๑๕
มิถุนายน ๒๕๕๓

นันท์นภัสร์/ตรวจ
๑๕
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๘๘ ง/หน้า ๒๑๐/๑๐ มิถุนายน ๒๕๕๓